Hkahku Mung hpyen yen ni hpe KBC n-gu buk 25 garum
- In Refugee
- Last Updated on 19 July 2012
- By KNG
- Hits: 727
Sumprabum kaw du nga ai hpyen yen tsinyam ni hpe Jinghpaw Wunpawng Hkalup Hpung Ginjaw (KBC) kaw nna n-gu buri 25, May 18, daini garum jaw sai lam chye lu ai.
May 15 ya kaw nna Sumprabum Hkalup Sasana Wang de grupyin mare buga hkan na hpyen yen tsinyam masha ni du wa ai hta, ya ten marai 56 du nga sai lam, sasana wang lit nga sara langai tsun ai.
Ndai hpyen yen masha ni gaw Hka Garan Yang hte Mai Htawng mare lahkawng na re.
KBC a n-gu garum ntum gaw shata mi a matu sha rai nna, tsinyam masha ni matut du wa na re majaw, shinggan malu masha hte tsi mawan garum ntum grau bai ra wa na re lam, matut chye lu ai.
Ya ten Myitkyina kaw n-gu buk mi Myen kyat 20,000 grupyin rai nga ai ten, lusha yak ai Hkahku Mung daju Sumprabum hta gaw n-gu buk mi kyat 40,000 re lam, buga masha ni tsun ai.
May 10 ya shani Sumprabum a dingda deng 30 jan tsan ai Hka Garan Yang mare na Myen dap hpe KIA ni hpya kau ya ai kaw nna Myitkyina-Putau mawdaw lam lapran gasat gala lam ni dingyang byin wa ai re.
Hpya kau ai Hka Garan Yang hpyendap kaw lai wa sai manga ya daram kaw nna Myen dap ni bai wa dung sai raitim, Myen dap gaw hprawng mat ai mare masha ni dum nta de wa na ahkang, May 18, bat Manga Ya shani du hkra n jaw shi ai lam, hpyen yen ni hpe lakap let chye lu ai.
kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn